1.  10. การควบคุมภายใน

2.  บริษัทฯ ให้ความสำคัญต่อการควบคุมภายใน โดยคณะกรรมการบริษัทฯ
    ได้แต่งตั้งคณะกรรมการตรวจสอบ ทำหน้าที่ในการสอบทานให้บริษัทฯ
    มีระบบการควบคุมภายในที่เพียงพอและเหมาะสมกับการดำเนินธุรกิจ
    และมีประสิทธิภาพและประสิทธิผลในการดำเนินงาน ทั้งในด้านการใช้ทรัพยากร
    การดูแลทรัพย์สิน มีระบบบัญชีและรายงานทางการเงินที่มีความถูกต้องเชื่อถือได้
    รวมทั้งการปฏิบัติตามกฎหมาย ระเบียบ ข้อบังคับของบริษัทฯ

3.  ฝ่ายตรวจสอบภายใน ทำหน้าที่ตรวจสอบและประเมินความเพียงพอของระบบควบคุมภายใน
    เพื่อให้มั่นใจ ว่าการปฏิบัติงานและกิจกรรมทางการเงินที่สำคัญของบริษัทฯ
    เป็นไปตามแนวทางที่กำหนดและมีประสิทธิภาพ ทั้งนี้ ฝ่ายตรวจสอบฯ
    รายงานผลการตรวจสอบโดยตรงต่อคณะกรรมการตรวจสอบตามกำหนดไตรมาสละ 1 ครั้ง
    ซึ่งคณะกรรมการตรวจสอบได้ให้คำปรึกษาชี้แจงและแนะนำต่อผู้บริหาร
    เพื่อให้การกำกับดูแลกิจการมีประสิทธิภาพยิ่งขึ้น

4.  บริษัทฯ
    มีระบบการควบคุมภายในที่มีความเพียงพอและเหมาะสมตามเกณฑ์ที่กำหนดโดยสำนักงานคณะกรรมการกำกับหลักทรัพย์และตลาดหลักทรัพย์ทุกประการ
    ซึ่งได้ดำเนินการควบคู่กับการตรวจสอบภายใน และ การจัดระบบการควบคุมภายในของบริษัทฯ
    ได้ยึดถือตามมาตรฐานสากล โดยมีรายละเอียด ดังนี้

5.  

1. องค์กรและสภาพแวดล้อม (Organization Control and Environment) บริษัทฯ
มีการกำหนดวิสัยทัศน์ พันธกิจ กำหนดแผนกลยุทธ์ทางธุรกิจ และการวางแผนงบประมาณ
เพื่อเป็นทิศทางให้การดำเนินงานของบริษัท
กำหนดโครงสร้างองค์กรที่สอดคล้องกับแผนพัฒนาระบบการบริหารงานของบริษัทฯ
เพื่อรองรับการเติบโตของบริษัทในระยะยาว โดยมีการกำหนดสายงานบังคับบัญชา
การกำหนดบทบาทระดับผู้บริหารไปสู่ระดับปฏิบัติงานให้มีความชัดเจนและเหมาะสม กำหนด KPI
โดยพิจารณาตัวชี้วัดครบถ้วนทั้ง 4 ด้าน ได้แก่ ด้านการเงิน ด้านลูกค้า ด้านกระบวนการภายใน
และด้านการเรียนรู้และพัฒนา นอกจากนี้
บริษัทฯได้พัฒนาระบบการประเมินผลการปฏิบัติงานโดยใช้ดัชนีชี้วัด KPI
และความสามารถสำหรับผู้บริหารระดับหัวหน้าแผนกขึ้นไป
และส่งเสริมให้ผู้บริหารปฏิบัติงานให้สอดคล้องกับนโยบายการกำกับดูแลกิจการที่ดีตามที่บริษัทฯกำหนดไว้

2. การบริหารความเสี่ยง (Risk Management) บริษัทฯ
ได้กำหนดนโยบายและกลยุทธ์สำคัญในการบริหาร ความเสี่ยง
เพื่อควบคุมและลดความเสี่ยงที่อาจเกิดขึ้นทั้งจากปัจจัยภายในและปัจจัยภายนอก
ซึ่งอาจส่งผลกระทบต่อการบรรลุเป้าหมายในการดำเนินธุรกิจ
โดยที่มีฝ่ายตรวจสอบภายในทำหน้าที่ตรวจสอบระบบการปฏิบัติงานในแผนกต่างๆ
และประเมินความเสี่ยงร่วมกันกับผู้รับการตรวจ
เพื่อวางมาตรการในการติดตามเหตุการณ์ที่เป็นสาเหตุของปัจจัยความเสี่ยง
และกำหนดมาตรการในการป้องกันและลดความเสี่ยงนั้น
ทั้งประเด็นความเสี่ยงในระดับหน่วยงานและในระดับองค์กร
โดยมีการติดตามและประเมินผลอย่างต่อเนื่อง
เพื่อให้มั่นใจได้ว่าสามารถลดและจำกัดความเสี่ยงให้อยู่ในระดับที่ยอมรับได้ ทั้งนี้บริษัทฯ
มีนโยบายให้พนักงานทุกคนเป็นผู้เกี่ยวข้องและมีความรับผิดชอบที่จะต้องบริหารความเสี่ยงในหน้าที่ที่ตนปฏิบัติงาน
โดยแผนกตรวจสอบภายใน จะต้องจัดทำรายงานผลการตรวจสอบเสนอต่อคณะกรรมการตรวจสอบ
เพื่อนำเสนอต่อคณะกรรมการบริษัทฯ เป็นลำดับต่อไป

3. การควบคุมการปฏิบัติงานของฝ่ายบริหาร (Management Control) บริษัทฯ
ได้กำหนดเป้าหมายและแผนการดำเนินงานของบริษัทฯ ไว้อย่างชัดเจน
เพื่อให้พนักงานทุกคนสามารถปฏิบัติงานตามแผนการดำเนินงานอย่างสอดคล้อง
และเป็นไปในทิศทางเดียวกัน พร้อมทั้งกำหนด อำนาจ หน้าที่ และระดับการอนุมัติรายการ
มีการแบ่งแยกหน้าที่เพื่อป้องกันความขัดแย้งทางผลประโยชน์อย่างชัดเจน
และเพื่อให้มีระบบสอบยันการปฏิบัติระหว่าง มีการกำหนดให้ใช้ดัชนีชี้วัดผลการดำเนินงาน (KPI)
ในระดับองค์กรและระดับบุคคล โดยมุ่งเน้นให้องค์กรบรรลุตามวัตถุประสงค์เชิงกลยุทธ์
และมีการจัดทำตัวชี้วัดผลการดำเนินงานทุกไตรมาส (Quarterly Performance Review)
เพื่อติดตามและสรุปผลการดำเนินงานของทุกตัวชี้วัด

4. ระบบสารสนเทศและการสื่อสารข้อมูล (Information and Communication) บริษัทฯ
มีการสื่อสารข้อมูลสารสนเทศที่เกี่ยวข้องกับการปฏิบัติงาน นโยบายและระเบียบต่างๆ
ของบริษัทให้พนักงานทุกคนได้รับทราบ เพื่อสนับสนุนให้การปฏิบัติงานและการดำเนินกิจกรรมต่างๆ
ขององค์กรเป็นไปอย่างมีประสิทธิภาพ มีการจัดเก็บข้อมูลที่ดี โดยจัดเก็บอย่างครบถ้วน
เป็นหมวดหมู่ทุกรายการ ในด้านการสื่อสารข้อมูลกับบุคคลภายนอก บริษัทฯ
จัดให้มีการเผยแพร่ข้อมูลผ่านทางเว็บไซด์ www.ple.co.th
การเปิดเผยข้อมูลผ่านระบบของตลาดหลักทรัพย์แห่งประเทศไทย
รวมทั้งมีการจัดประชุมกับนักลงทุนและนักวิเคาระห์หลักทรัพย์

5. ระบบการติดตาม (Monitoring) บริษัทฯ
มีการติดตามผลการปฏิบัติงานว่าเป็นไปตามเป้าหมายที่วางไว้
โดยมีการประชุมคณะกรรมการจัดการสัปดาห์ละ 1 ครั้ง เพื่อติดตามผลการปฏิบัติงานอย่างใกล้ชิด
มีการประชุมคณะกรรมการบริหารเป็นรายเดือน
และมีการประชุมคณะกรรมการบริษัทเป็นรายไตรมาส โดยกำหนดให้ใน 1 ปี
ต้องมีการประชุมไม่น้อยกว่า 6 ครั้ง
เพื่อวิเคราะห์และประเมินผลการดำเนินงานว่าเป็นไปตามเป้าหมายที่กำหนดไว้เพียงใด
พร้อมทั้งแก้ไขปัญหาที่อาจเกิดขึ้นและปรับแผนการดำเนินงานให้สอดคล้องกับสถานการณ์ที่เปลี่ยนแปลงไป
โดยที่มีแผนกตรวจสอบภายในทำหน้าที่ตรวจสอบการปฏิบัติงานตามระบบควบคุมภายในที่วางไว้อย่างสม่ำเสมอ
และรายงานผลการตรวจสอบ การติดตามการบริหารความเสี่ยงต่อคณะกรรมการตรวจสอบ
ทุกไตรมาส ผลจากการตรวจสอบได้รายงานฝ่ายบริหาร
โดยกำหนดนโยบายให้ฝ่ายบริหารรายงานต่อคณะกรรมการบริษัทโดยทันที ในกรณีที่พบการทุจริต
หรือเหตุสงสัยว่ามีการทุจริต พบการกระทำที่ฝ่าฝืนกฎหมาย หรือการกระทำที่ผิดปกติ
ซึ่งอาจส่งผลกระทบต่อชื่อเสียงและฐานะทางการเงินของบริษัท

คณะกรรมการตรวจสอบ มีความเห็นว่า ระบบควบคุมภายในและการตรวจสอบภายในมีความเพียงพอ
โดยให้ความเห็นชอบต่อแผนงานตรวจสอบประจำปี รายงานความคืบหน้าของการปฏิบัติงาน
รายงานผลการตรวจสอบและตรวจติดตามกระบวนการและระบบงานต่างๆ
โดยนำเสนอให้ฝ่ายบริหารปรับปรุงการปฏิบัติงานตามประเด็นที่ผู้ตรวจสอบภายในได้ตรวจพบ
พร้อมกับให้ข้อสังเกตเพื่อเป็นประโยชน์ในการดำเนินการ